Nýr framtakssjóður í rekstri Stefnis kaupir húseignina við Borgartún 37 Nýr framtakssjóður , sem einbeitir sér að fjárfestingum í völdum fasteignum , hefur keypt húseignina við Borgartún 37 í Reykjavík . Fasteignin er um 6.500 m 2 að stærð og hýsir höfuðstöðvar Nýherja en seljandi eignarinnar er Miðengi , dótturfélag Íslandsbanka . Stefnir hf hefur á undanförnum misserum unnið að stofnun framtakssjóðsins sem nefnist SRE II og hefur að aðalmarkmiði að fjárfesta í vel staðsettu atvinnuhúsnæði með langtíma-leigusamninga við trausta leigutaka . Áætlanir gera ráð fyrir að geta sjóðsins til fjárfestinga verði vel yfir 10 milljörðum króna en Borgartún 37 er fyrsta eign sjóðsins . Þess má geta að SRE II er á lokametrunum við gerð áreiðanleikakönnunar við aðra eign sjóðsins sem er sambærileg fyrstu eign hans . Vaxandi tækifæri á markaðnum Framundan er mikil endurskipulagning á eignarhaldi atvinnuhúsnæðis hér á landi og hyggst Stefnir vera í fararbroddi í því ferli , líkt og í fjárfestingum sem tengjast endurskipulagningu á íslenskum fyrirtækjum en framtakssjóðir á vegum Stefnis hafa meðal annars leitt kaup í Sjóvá , Högum og Jarðborunum . Fjárfesting í fasteigninni við Borgartún 37 fellur vel að þeim markmiðum . Eitt af því sem einkennir íslenska markaðinn er að hlutfall atvinnuhúsnæðis af heildareignum stofnanafjárfesta á Íslandi er umtalsvert lægra en við sjáum í löndum umhverfis okkur . Vaxandi tækifæri eru fyrir stofnanafjárfesta til fjárfestinga hérlendis í traustu atvinnuhúsnæði , hvort sem litið er til kaupa á húsnæði eða eignatryggðrar fjármögnunar með útgáfu verðtryggðra skuldabréfa . Framtakssjóðurinn SRE II er annar sjóður Stefnis sem sérhæfir sig í fjárfestingum í íslensku atvinnuhúsnæði . Á síðasta ári stofnaði Stefnir sjóðinn SRE I sem festi kaup á fasteigninni við Þingvallastræti 23 á Akureyri þar sem Icelandair Hótel Akureyri er til húsa . Eigendur SRE I eru margir af stærstu stofnanafjárfestum landsins . Stefnir er dótturfélag Arion banka hf .